[Leo Episcopus servus servorum Dei Raimundo Archiepiscopo Ausciensi, salutem et Apostolicam benedictionem. Pervenit ad aures nostras clamor Monachorum sancti Orientii commorantium in suburbio civitatis, pro injuria, quam loco illorum inferre niteris de Cimiterio extra usum antiquæ consuetudinis; non enim meliores sumus quàm Patres nostri. Quapropter tibi mandamus, atque sub auctoritate Dei, et sancti Petri, et nostra præcipimus ut prædictum Monasterium novis legibus, et inauditis consuetudinibus in nullo infestes, in nullo molestes, tam in Cimiterio, quàm in aliis rebus ad ipsum locum pertinentibus. Decernimus itaque Canonica et Apostolica auctoritate, ut nulla Ecclesia terminos statutos à patribus audeat transire. Unde vos ammonere volumus et præcipimus, ut quod usque modo non habuistis, nec intra urbem, nec extrà, vobis injustè vindicetis: scilicet sicut fuit Cimiterium temporibus antecessorum vestrorum, ita permaneat in sæculum in futurum.]